Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τροποποίηση του κανονισμού (ΕΟΚ) αριθ. 4045/89 περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με την πάροδο των ετών, αλλά ιδίως στη διάρκεια της διαδικασίας τροποποίησης για τον επανακαθορισμό των εξαιρούμενων μέτρων αγροτικής ανάπτυξης (κανονισμός (EΚ) αριθ. 2311/2000), διάφορα κράτη μέλη ανακίνησαν ζήτημα ελάχιστου απαιτούμενου από τη νομοθεσία αριθμού ελέγχων. Για ορισμένα κράτη (ιδιαίτερα την Ιταλία και την Ισπανία, η καθεμία από τις οποίες διενεργεί περί τους 600 ελέγχους) ο ελάχιστος αριθμός δημιουργεί προβλήματα έγκαιρης ολοκλήρωσης των ελέγχων και ζημιώνει την ανάπτυξη νέων θεωρήσεων και περισσότερο εμπεριστατωμένων εξετάσεων.

Ο ελάχιστος αριθμός ελέγχων καθορίζεται στο ήμισυ του αριθμού των επιχειρήσεων που εισπράττουν ενισχύσεις άνω των 100 000 ευρώ. Η αριθμητική αυτή τιμή δεν έχει αλλάξει από το 1994.

Τα ετήσια ποσοστά πληθωρισμού στο διάστημα 1994-2001 υπολογίζονται σε περίπου 4%, αθροιζόμενα σε περίπου 35%. Με τον καθορισμό στο ποσό των 150 000 ευρώ της παραμέτρου υπολογισμού για τον ελάχιστο αριθμό των ελέγχων αποφεύγεται η ανάγκη εκ νέου αλλαγής του κανονισμού σε ολίγα έτη.

Για να υπάρχει περισσότερη ελαστικότητα που να επιτρέπει, σε πλέον τακτική βάση, μείωση του ελάχιστου αριθμού ελέγχων και αύξηση της απόδοσης των από κοινού αναλαμβανόμενων δράσεων, η πρόταση του Συμβουλίου περιλαμβάνει προσθήκη στο άρθρο 7, με την οποία μειώνεται ο ελάχιστος αριθμός το πολύ κατά 25%.

Επιπλέον, απλουστεύεται (σύνταξη περιληπτικών εκθέσεων ανά τρίμηνο) η απαίτηση αναφοράς ως προς τις αιτήσεις αμοιβαίας αρωγής (άρθρο 7).

Ο κανονισμός δεν απαιτεί τυχόν χρηματοδοτική συμμετοχή της Κοινότητας και επομένως η πρόταση δεν έχει δημοσιονομικές συνέπειες.

2001/0264 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τροποποίηση του κανονισμού (ΕΟΚ) αριθ. 4045/89 περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C ..., της ..., σ. ...

τη γνώμη του Ευρωπαϊκού Κοινοβουλίου [2],

[2] ΕΕ C ..., της ..., σ. ...

Εκτιμώντας τα εξής:

(1) Θα πρέπει να τροποποιηθούν οι κανόνες για την επιλογή των επιχειρήσεων που υποβάλλονται σε ελέγχους όπως καθορίζεται στο άρθρο 2 του κανονισμού του Συμβουλίου (ΕΟΚ) αριθ. 4045/89 [3], όπως τροποποιήθηκε τελευταία με τον κανονισμό (EΚ) αριθ. 3235/94 [4], ώστε να ληφθούν υπόψη οι εξελίξεις στη χρήση τεχνικών ανάλυσης κινδύνου σε άλλα μέτρα ελέγχων, να συνεκτιμηθεί δε ο σημειωθείς πληθωρισμός από τότε που τροποποιήθηκε τελευταία ο κανονισμός (ΕΟΚ) αριθ. 4045/89, και να δοθεί στα κράτη μέλη μεγαλύτερη ελαστικότητα κατά την επιλογή των επιχειρήσεων.

[3] ΕΕ L 388 της 30.12.1989, σ. 18.

[4] ΕΕ L 338 της 28.12.1994, σ. 16.

(2) Θα πρέπει να υπάρχει πρόβλεψη για τις περιπτώσεις όπου τα κράτη μέλη διεξάγουν από κοινού δράσεις που συνεπάγονται αμοιβαία αρωγή μεταξύ των κρατών μελών.

(3) Θα πρέπει να απλουστευθούν οι διατάξεις σχετικά με την ανακοίνωση των αιτήσεων αμοιβαίας αρωγής βάσει του άρθρου 7 του κανονισμού (ΕΟΚ) αριθ. 4045/89.

(4) Έχουν καταστεί απηρχαιωμένες οι διατάξεις που πραγματεύονται τα της χρηματοδοτικής συμμετοχής της Κοινότητας στις δαπάνες των κρατών μελών, οι οποίες προκύπτουν από την εφαρμογή του κανονισμού (ΕΟΚ) αριθ. 4045/89.

(5) Ο κανονισμός (ΕΟΚ) αριθ. 4045/89 θα πρέπει ως εκ τούτου να τροποποιηθεί ανάλογα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 4045/89 τροποποιείται ως εξής:

1. Το άρθρο 2 παράγραφος 2 τροποποιείται ως εξής:

α) στο πρώτο εδάφιο, '100 000 ECU' αντικαθίσταται από '150 000 ευρώ'.

β) στο τέταρτο εδάφιο, '300 000 ECU' αντικαθίσταται από '350 000 ευρώ'.

γ) στο πέμπτο εδάφιο, '30 000 ECU' αντικαθίσταται από '40 000 ευρώ';

2. Το άρθρο 7 τροποποιείται ως εξής:

α) στην παράγραφο 1 προστίθεται το ακόλουθο εδάφιο:

'Εφόσον στο πρόγραμμα που αποστέλλεται βάσει του άρθρου 10 παράγραφος 1 δύο ή περισσότερα κράτη μέλη περιλαμβάνουν πρόταση για από κοινού δράση η οποία συνεπάγεται εκτεταμένη αμοιβαία αρωγή, η Επιτροπή μπορεί, εάν ζητηθεί, να επιτρέψει να μειωθεί το πολύ κατά 25% ο ελάχιστος αριθμός των ελέγχων όπως υπολογίζεται βάσει του άρθρου 2 παράγραφος 2, για τα οικεία κράτη μέλη.'

β) στην παράγραφο 2, η τελευταία πρόταση αντικαθίσταται από το ακόλουθο κείμενο:

'Στην Επιτροπή αποστέλλεται γενική επισκόπηση των εν λόγω αιτήσεων, ανά τρίμηνο, εντός ενός μηνός από το τέλος εκάστου τριμήνου. Η Επιτροπή μπορεί να ζητήσει να της διαβιβαστεί αντίγραφο των μεμονωμένων αιτήσεων.'

γ) η παράγραφος 4 αντικαθίσταται από το ακόλουθο κείμενο:

'4. Εφόσον για τον έλεγχο επιχείρησης, ο οποίος διενεργείται σύμφωνα με το άρθρο 2, απαιτούνται συμπληρωματικές πληροφορίες σε άλλο κράτος μέλος, και ιδίως οι διασταυρώσεις που προβλέπονται στο άρθρο 3, μπορούν να υποβληθούν ειδικές αιτήσεις δεόντως αιτιολογημένες. Στην Επιτροπή αποστέλλεται γενική επισκόπηση των εν λόγω ειδικών αιτήσεων, ανά τρίμηνο, εντός ενός μηνός από το τέλος εκάστου τριμήνου. Η Επιτροπή μπορεί να ζητήσει να τις διαβιβαστεί αντίγραφο των μεμονωμένων αιτήσεων.

Το αργότερο εντός έξι μηνών από την παραλαβή της δίνεται ικανοποίηση στην αίτηση ελέγχου. τα αποτελέσματα του ελέγχου διαβιβάζονται πάραυτα στο κράτος μέλος που υπέβαλε την αίτηση και στην Επιτροπή. Η ανακοίνωση προς την Επιτροπή διενεργείται ανά τρίμηνο, εντός ενός μηνός από το τέλος εκάστου τριμήνου.'

3. Διαγράφονται τα άρθρα 12, 13, 14, 15, 16, 16α και 17.

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την περίοδο ελέγχων 2002/03.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος